b'\n_START_ARTICLE_\nSakkeus\n_START_PARAGRAPH_\nPyh\xc3\xa4 apostoli Sakkeus oli Uuden testamentin henkil\xc3\xb6, joka oli ammatiltaan publikaani eli ihminen, joka ker\xc3\xa4si ihmisilt\xc3\xa4 verot n\xc3\xa4iden saapuessa kaupunkiin. Sakkeus oli Abrahamin j\xc3\xa4lkel\xc3\xa4inen ja asui Jerikossa. H\xc3\xa4nest\xc3\xa4 kerrotaan Uudessa testamentissa ainoastaan Luukkaan evankeliumissa.\n_START_SECTION_\nSakkeus Raamatun kertomuksessa\n_START_PARAGRAPH_\nSakkeus toimi publikaanien esimiehen\xc3\xa4 ja oli hyvin rikas. H\xc3\xa4n oli kuitenkin rikastunut ottamalla ihmisilt\xc3\xa4 enemm\xc3\xa4n veroja kuin heid\xc3\xa4n tarvitsi maksaa. Sakkeuksesta ei t\xc3\xa4m\xc3\xa4n takia pidetty Jerikossa. Er\xc3\xa4\xc3\xa4n\xc3\xa4 p\xc3\xa4iv\xc3\xa4n\xc3\xa4 Jeesus saapui Jerikoon. Sakkeus oli kuullut Jeesuksesta paljon, ja halusi kiivaasti n\xc3\xa4hd\xc3\xa4 t\xc3\xa4m\xc3\xa4n. Kun Sakkeus saapui paikalle, h\xc3\xa4n huomasi, ett\xc3\xa4 paikalla oli paljon muitakin ihmisi\xc3\xa4 ja lyhytkokoisena Sakkeus ei n\xc3\xa4hnyt mit\xc3\xa4\xc3\xa4n heid\xc3\xa4n takaansa. Niinp\xc3\xa4 Sakkeus kiipesi viereiseen sykomoriviikunapuuhun. Jeesus saapui paikalle ja huomasi puussa istuvan Sakkeuksen. Jeesus kertoi h\xc3\xa4nelle haluavansa tulla vierailulle Sakkeuksen kotiin. Sakkeus ihmetteli t\xc3\xa4t\xc3\xa4, mutta tuli kuitenkin puusta alas. Muut ihmetteliv\xc3\xa4t, miksi Vapahtaja halusi tulla juuri syntisen Sakkeuksen kotiin vierailulle. Sakkeus sanoi kuitenkin kaikkien kuullen n\xc3\xa4in: "Annan puolet omaisuudestani k\xc3\xb6yhille, ja kenelt\xc3\xa4 olen liikaa kiskonut, sille maksan nelinkertaisesti takaisin. En\xc3\xa4\xc3\xa4 en huiputa enk\xc3\xa4 varasta." Sakkeus sai n\xc3\xa4in syntins\xc3\xa4 anteeksi.\n_START_SECTION_\nMy\xc3\xb6hemm\xc3\xa4t vaiheet\n_START_PARAGRAPH_\nOrtodoksisen perim\xc3\xa4tiedon mukaan Sakkeus kulki my\xc3\xb6hemmin jonkin aikaa pyh\xc3\xa4n apostoli Pietarin mukana. Perim\xc3\xa4tiedon mukaan h\xc3\xa4nest\xc3\xa4 tuli my\xc3\xb6s Kesarean piispa Palestiinassa, jossa h\xc3\xa4n kuoli my\xc3\xb6hemmin rauhassa.'